Document ID: 32009L0067

EIROPAS PARLAMENTA UN PADOMES DIREKTĪVA 2009/67/EK
(2009. gada 13. jūlijs)
par apgaismes ierīču un gaismas signālierīču uzstādīšanu divriteņu vai trīsriteņu mehāniskajiem transportlīdzekļiem
(kodificēta versija)
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 95. pantu,
ņemot vērā Komisijas priekšlikumu,
ņemot vērā Eiropas Ekonomikas un sociālo lietu komitejas atzinumu (1),
saskaņā ar Līguma 251. pantā noteikto procedūru (2),
tā kā:
(1)
Padomes Direktīva 93/92/EEK (1993. gada 29. oktobris) par apgaismes ierīču un gaismas signālierīču uzstādīšanu divriteņu vai trīsriteņu mehāniskajiem transportlīdzekļiem (3) ir būtiski grozīta (4). Skaidrības un praktisku iemeslu labad būtu lietderīgi veikt attiecīgās direktīvas kodifikāciju.
(2)
Direktīva 93/92/EEK ir viena no atsevišķajām direktīvām par EK tipa apstiprināšanas sistēmu, kas paredzēta Padomes Direktīvā 92/61/EEK (1992. gada 30. jūnijs) par divriteņu vai trīsriteņu mehānisko transportlīdzekļu tipa apstiprināšanu, ko aizstāj Eiropas Parlamenta un Padomes Direktīva 2002/24/EK (2002. gada 18. marts), kas attiecas uz divriteņu vai trīsriteņu mehānisko transportlīdzekļu tipa apstiprinājumu (5), un kas nosaka tehniskos priekšrakstus divriteņu vai trīsriteņu mehānisko transportlīdzekļu projektam un konstrukcijai attiecībā uz apgaismes ierīču un gaismas signālierīču uzstādīšanu. Šie tehniskie priekšraksti attiecas uz dalībvalstu tiesību aktu tuvināšanu, lai nodrošinātu to, ka EK tipa apstiprinājuma procedūru, kas paredzēta Direktīvā 2002/24/EK, varētu piemērot attiecībā uz katru transportlīdzekļa tipu. Tātad Direktīvā 2002/24/EK izklāstītos noteikumus, kas attiecas uz divriteņu vai trīsriteņu mehānisko transportlīdzekļu sistēmām, detaļām un atsevišķām tehniskām vienībām, piemēro šai direktīvai.
(3)
Apgaismes ierīcēm un gaismas signālierīcēm, kas uzstādītas divriteņu vai trīsriteņu mehāniskajiem transportlīdzekļiem, katrā dalībvalstī būtu nepieciešami konkrēti tehniskie parametri, kuri paredzēti obligātos noteikumos. Lai visiem šādiem transportlīdzekļiem varētu piemērot EK tipa apstiprināšanas procedūru, kas paredzēta Direktīvā 2002/24/EK, būtu jāizstrādā saskaņotas prasības attiecībā uz šo ierīču uzstādīšanu.
(4)
Būtu jānosaka, ka apgaismes ierīces, kuru tipi saskaņā ar attiecīgajām direktīvām ir apstiprināti M1 un N1 kategorijas transportlīdzekļiem, drīkst uzstādīt arī divriteņu un trīsriteņu mehāniskajiem transportlīdzekļiem. Būtu arī jānosaka, ka trīsriteņu mopēdiem un vieglajiem kvadricikliem ir atļauts pēc izvēles uzstādīt priekšējos miglas lukturus, pakaļējos miglas lukturus, atpakaļgaitas lukturus un avārijas signālierīces.
(5)
Lai atvieglotu pieejamību trešo valstu tirgiem, attiecībā uz divriteņu motocikliem šīs direktīvas prasības būtu jāvienādo ar Apvienoto Nāciju Organizācijas Eiropas Ekonomikas komisijas (ANOEEK) Noteikumu Nr. 53 (6) prasībām.
(6)
Šī direktīva nedrīkstētu skart dalībvalstu pienākumus attiecībā uz VII pielikuma B daļā minētajiem termiņiem direktīvu transponēšanai valsts tiesību aktos un to piemērošanai,
IR PIEŅĒMUŠI ŠO DIREKTĪVU.
1. pants
Šī direktīva attiecas uz apgaismes ierīču un gaismas signālierīču uzstādīšanu visu tipu transportlīdzekļiem, kas minēti Direktīvas 2002/24/EK 1. pantā.
2. pants
Procedūra, saskaņā ar kuru piešķir detaļas EK tipa apstiprinājumu attiecībā uz apgaismes ierīču un gaismas signālierīču uzstādīšanu divriteņu vai trīsriteņu mehānisko transportlīdzekļu tipiem, un nosacījumi par tādu transportlīdzekļu neierobežotu laišanu tirgū ir paredzēti Direktīvā 2002/24/EK.
3. pants
1. Saskaņā ar Direktīvas 2002/24/EK 11. panta noteikumiem ar šo divriteņu motocikliem tiek atzīta šīs direktīvas prasību līdzvērtība ANOEEK Noteikumiem Nr. 53.
2. Dalībvalstu iestādes, kas izsniedz detaļas EK tipa apstiprinājumus, atzīst apstiprinājumus, kuri piešķirti saskaņā ar ANOEEK Noteikumu Nr. 53 prasībām, tāpat kā detaļas tipa apstiprinājuma zīmes kā alternatīvu atbilstīgiem apstiprinājumiem, kas piešķirti saskaņā ar šīs direktīvas prasībām.
4. pants
Grozījumus, kas vajadzīgi, lai I līdz VI pielikuma prasības pielāgotu tehnikas attīstībai, pieņem saskaņā ar Direktīvas 2002/24/EK 18. panta 2. punktā minēto procedūru.
5. pants
1. Dalībvalstis apgaismes ierīču un gaismas signālierīču uzstādījuma dēļ nedrīkst:
-
atteikt piešķirt EK tipa apstiprinājumu attiecībā uz divriteņu vai trīsriteņu mehānisko transportlīdzekļu tipu,
-
aizliegt divriteņu vai trīsriteņu mehānisko transportlīdzekļu reģistrāciju, pārdošanu vai nodošanu ekspluatācijā,
ja apgaismes ierīču un gaismas signālierīču uzstādījums atbilst šīs direktīvas prasībām.
2. Dalībvalstis nepiešķir EK tipa apstiprinājumu jaunam divriteņu vai trīsriteņu mehāniskā transportlīdzekļa tipam tādu iemeslu dēļ, kas saistīti ar apgaismes ierīču un gaismas signālierīču uzstādījumu, ja nav izpildītas šīs direktīvas prasības.
3. Dalībvalstis dara Komisijai zināmus to tiesību aktu galvenos noteikumus, ko tās pieņēmušas jomā, uz kuru attiecas šī direktīva.
6. pants
Direktīvu 93/92/EEK, kurā grozījumi izdarīti ar VII pielikuma A daļā minētajām direktīvām, ar šo atceļ, neskarot dalībvalstu pienākumus attiecībā uz VII pielikuma B daļā minētajiem termiņiem direktīvu transponēšanai valsts tiesību aktos un to piemērošanai.
Atsauces uz atcelto direktīvu uzskata par atsaucēm uz šo direktīvu un tās lasa saskaņā ar atbilstības tabulu VIII pielikumā.
7. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. gada 1. janvāra.
8. pants
Šī direktīva ir adresēta dalībvalstīm.
Briselē, 2009. gada 13. jūlijā

Labels: 8
1
15